b'\n_START_ARTICLE_\nRosnica\n_START_SECTION_\nZna\xc4\x8dilnosti\n_START_PARAGRAPH_\nZadnji kraki so pri rosnici zelo dolgi, zato je odli\xc4\x8dna skakalka. Sko\xc4\x8di lahko tudi 2 metra dale\xc4\x8d. Hrbet je svetlo rjav z veliko temnimi pikami, boki so rumeni z rjavimi progami. Ob straneh glave ima temno sen\xc4\x8dno pego. Gobec je o\xc5\xa1iljen, zenica pa vodoravna. Samci imajo debelej\xc5\xa1e sprednje noge. Bobni\xc4\x8d je velik. Rosnica zraste do pribli\xc5\xbeno 5-9 cm. Samci se ogla\xc5\xa1ajo s \xc5\xa1ibkim glasom\xc2\xa0\xc2\xbbok-ok-ok\xc2\xab.\n_START_SECTION_\n\xc5\xbdivljenjski prostor\n_START_PARAGRAPH_\nRosnica \xc5\xbeivi na kopnem v vla\xc5\xbenih ni\xc5\xbeinskih habitatih. Najdemo jo na mokrih travnikih, svetlih listnatih in me\xc5\xa1anih gozdovih. Za rosnico je zna\xc4\x8dilna hibernacija pod kamni, podrtimi drevesnimi debli ali pa zarita v pe\xc5\xa1\xc4\x8dena tla. V vodi se zadr\xc5\xbeujejo le med parjenjem, nekateri samci pa zimo pogosto pre\xc5\xbeivijo pod ledenim pokrovom v vodi.\n_START_SECTION_\nRazmno\xc5\xbeevanje\n_START_PARAGRAPH_\nRosnice se razmno\xc5\xbeujejo pono\xc4\x8di, zgodaj spomladi, takoj ko se za\xc4\x8dne topiti led na ribnikih. Oploditev je zunanja. Mrest le\xc5\xbei pod vodno gladino in ima obliko kepe. Jaj\xc4\x8deca imajo premer 2-3 mm.\n_START_SECTION_\nRaz\xc5\xa1irjenost\n_START_PARAGRAPH_\nRaz\xc5\xa1irjena je v Severni, Srednji in Ju\xc5\xbeni Evropi ter v severnem delu Tur\xc4\x8dije. V Sloveniji je splo\xc5\xa1no raz\xc5\xa1irjena.'